
                                                                  PATVIRTINTA 
Kupiškio r. šv. Kazimiero socialinių paslaugų
namų direktoriaus 2026 m. birželio 1 d.
įsakymu Nr. V-44

PALYDĖJIMO PASLAUGOS JAUNUOLIAMS ORGANIZAVIMO IR TEIKIMO KUPIŠKIO R. ŠV. KAZIMIERO SOCIALINIŲ PASLAUGŲ NAMŲ PADALINYJE SAVARANKIŠKO GYVENIMO NAMUOSE TVARKOS APRAŠAS

I SKYRIUS
BENDROSIOS NUOSTATOS

	1. Palydėjimo paslaugos jaunuoliams organizavimo ir teikimo Kupiškio r. šv. Kazimiero socialinių paslaugų namų (toliau – Paslaugų namai) padalinyje savarankiško gyvenimo namuose tvarkos aprašas (toliau – Tvarkos aprašas) nustato palydėjimo paslaugos jaunuoliams (toliau – palydėjimo paslauga) tikslus, principus, teikimo tvarką bei etapus, pagalbos tikslinės grupės jaunuoliams koordinavimą ir teikimą, palydėjimo paslaugos finansavimą ir veiklos kokybės priežiūrą. 
	2. Apraše vartojamos sąvokos:
2.1.  Jaunuolis – likęs be tėvų globos vaikas (nuo 16 m.), kuriam teikiama globa (rūpyba) socialinės globos įstaigoje, socialinę riziką patiriantis vaikas (nuo 16 m.), socialinę riziką patiriančioje šeimoje gyvenantis vaikas (nuo 16 m.), pilnametystės sulaukęs asmuo (iki 24 m.), kuriam teikta socialinė globa (rūpyba) socialinės globos įstaigoje ar kuris gyveno socialinę riziką patiriančioje šeimoje.
2.2. Palydėjimo paslauga be apgyvendinimo – palydėjimo paslauga, teikiama socialinę riziką patiriančio vaiko (nuo 16 m.), socialinę riziką patiriančioje šeimoje gyvenančio vaiko (nuo 16 m.), pilnametystės sulaukusio asmens (iki 24 m.), kuriam teikta socialinė globa (rūpyba) socialinės globos įstaigoje ar kuris gyveno socialinę riziką patiriančioje šeimoje, namuose. 
2.3. Palydėjimo paslauga su apgyvendinimu – palydėjimo paslauga, teikiama likusį be tėvų globos vaiką (nuo 16 m.), kuriam teikiama globa (rūpyba) socialinės globos įstaigoje, apgyvendinant savarankiško gyvenimo namuose, o sulaukusį pilnametystės asmenį (iki 24 m.), kuriam teikta socialinė globa (rūpyba) socialinės globos įstaigoje ar kuris gyveno socialinę riziką patiriančioje šeimoje, – savarankiško gyvenimo namuose. 
2.4. Savarankiško gyvenimo planas (toliau – SGP) – palydėjimo paslaugos teikimo priemonė, skirta visiems palydėjimo paslaugos teikėjo veiksmams ir ištekliams, būtiniems teikiant palydėjimo paslaugą, taip pat kitas paslaugas ir (ar) priemones, kurios teikiamos siekiant palengvinti jaunuolio socialinę integraciją bendruomenėje, nustatyti, planuoti ir stebėti.
	2.5. Palydėjimo paslauga jaunuoliams – visuma tarpusavyje susijusių paslaugų ir (ar) priemonių, kurios teikiamos, siekiant padėti palydėjimo paslaugos jaunuoliams gavėjams prisitaikyti prie socialinės aplinkos, ugdyti jų gebėjimus spręsti kylančias socialines ir kitas problemas, t. y. palengvinti palydėjimo paslaugos jaunuoliams gavėjų socialinę integraciją bendruomenėje; 
  2.6. Palydėjimo paslaugos jaunuoliams teikėjas – Kupiškio r. šv. Kazimiero socialinių paslaugų namų padalinys Savarankiško gyvenimo namai (toliau – SGN);
  2.7. Kitos Tvarkos apraše vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos išmokų vaikams įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos jaunimo politikos pagrindų įstatyme, Lietuvos Respublikos socialinių paslaugų įstatyme, Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, ir kituose socialinių paslaugų srities teisės aktuose.
 
II SKYRIUS
PALYDĖJIMO PASLAUGOS TIKSLAI, PRINCIPAI IR UŽDAVINIAI 

	3. Palydėjimo paslaugos jaunuoliams pagrindinis tikslas – užtikrinti, kad kiekvienam mažiau galimybių turinčiam 16–24 metų jaunuoliui būtų prieinama ir suteikiama reikalinga konsultacinė, psichosocialinė ir kita pagalba bei tikslinės paslaugos, siekiant jaunuolio sėkmingos adaptacijos bendruomenėje. 
	4. Palydėjimo paslaugos jaunuoliams organizavimo principai:
	4.1. pagarba ir nešališkumu grįstų ilgalaikių santykių kūrimas – palydėjimo paslaugos jaunuoliams planavimas ir vykdymas yra lygiaverčio santykio kūrimo procesas tarp specialisto ir jaunuolio, grįstas abipusiu pasitikėjimu ir pagarbos bei saugaus ryšio sukūrimu; pagalba palydėjimo paslaugoje turi būti teikiama, atsižvelgiant į jaunuolio situaciją, įsiklausant į jo norus, lūkesčius, abejones bei baimes, o taip pat motyvuoti jaunuolį ir suteikti jam galimybes apsispręsti dėl savo gyvenimo tikslų bei atlikti su jo gyvenimu susijusias užduotis savarankiškai;
4.2. aktyvaus dalyvavimo siekimas – jaunuolio nuomonė, lūkesčiai, patirtis, turimas potencialas ir jo aktyvus vaidmuo bei įsitraukimas turi būti palydėjimo paslaugos organizavimo pagrindas, sudarant ir įgyvendinant SGP; 
 4.3. žmogaus teisių apsauga ir užtikrinimas – visi su palydėjimo paslaugos procesu susiję veiksmai atliekami vadovaujantis žmogaus teisių ir laisvių prioritetu;
	4.4. tarpinstitucinis bendradarbiavimas – sprendžiant su jaunuolio savarankiško gyvenimo pradžia ir palydėjimo paslauga susijusius klausimus, būtinas įvairių sričių atstovų glaudus ir koordinuotas bendradarbiavimas, teikiant kompleksinę pagalbą;
	4.5. individualumo principas – palydėjimo paslaugos teikiamos, atsižvelgiant į individualius jaunuolio poreikius; 
 4.6. konfidencialumo principas – jaunuoliui ir jo šeimai užtikrinamos teisės į asmens duomenų apsaugą, neatskleidžiant konfidencialią informaciją sudarančių duomenų tretiesiems asmenims, išskyrus atvejus, kuriuos numato Lietuvos Respublikos įstatymai; 
	5. Palydėjimo paslaugos jaunuoliams uždaviniai: 
	5.1. įvertinti pagalbos priemonių poreikį, organizuoti šių priemonių ir paslaugų tinklo prieinamumą bei paslaugų teikimą Kupiškio rajono savivaldybės teritorijoje; 
	5.2. teikti konsultacijas, susijusias su jaunuolio savarankiško gyvenimo planavimu, tėvams, rūpintojams, jaunuoliams ir su jaunuoliu dirbantiems specialistams. 

III SKYRIUS
PALYDĖJIMO PASLAUGOS TEIKIMO PROCESAS

		6. Palydėjimo paslaugos procesas – tai tarpusavyje susijusių jaunuolio pasirengimo savarankiškam gyvenimui ir adaptacijos bendruomenėje etapų visuma, kurių tikslas yra užtikrinti, kad kiekvienas jaunuolis turėtų galimybę įgyti savarankiškam gyvenimui reikiamų žinių ir įgūdžių bei gauti reikiamą pagalbą ir paramą, stiprinti gebėjimą savarankiškai priimti sprendimus, atitinkančius jaunuolio interesus ir gerovę, tai palydėjimo paslaugą teikiančių specialistų teikiamų paslaugų ir (ar) priemonių visuma.
7. Palydėjimo paslaugos teikimo proceso etapai: 
7.1. palydėjimo paslaugos teikimo pradžia – savivaldybės administracijos sprendimo dėl palydėjimo paslaugos teikimo priėmimas; 
7.1.1. pasiruošimas teikti palydėjimo paslaugą – jaunuolio individualių poreikių, jo socialinės aplinkos ir galimų pagalbos šaltinių įvertinimas, SGP sudarymas; 
7.1.2. palydėjimo paslaugos teikimas – SGP įgyvendinimas, teikiant paslaugas bei kitą pagalbą ir koordinuojant jų teikimą, taip pat socialinių ir kitų paslaugų bei priemonių, reikalingų jaunuolio problemoms kompleksiškai spręsti, teikimo (vykdymo) užtikrinimas; 
7.1.3. situacijos pokyčio stebėsena (monitoringas);
7.1.4. palydėjimo paslaugos teikimo užbaigimas – palydėjimo paslaugos teikimo analizė ir įvertinimas bei sprendimo dėl sutarties nutraukimo.
7.2. palydėjimo paslaugos su apgyvendinimu teikimo pradžia jaunuoliui esant krizinėje situacijoje.
8. Teikiant palydėjimo paslaugą, su kiekvienu jaunuoliu individualiai dirba socialinės įtraukties koordinatorius, siekiant formuoti saugesnį ryšį, užtikrinantį jaunuolio pasitikėjimą savo jėgomis, padedantį realiai vertinti savo galimybes ir priimti pagalbą. 
9. Jei jaunuolis globojamas (rūpinamas) socialinės globos įstaigos, atsižvelgus į jo savarankiškumo lygį, brandą, palydėjimo paslaugos teikimo laikotarpiu gaunama globos (rūpybos) išmoka pervedama į jo vardu atidarytą banko sąskaitą, kad jaunuolis, padedamas socialinės įtraukties koordinatoriaus, planuotųsi ir pirktųsi reikalingus maisto produktus, higienos priemones, mokėtų už paslaugas ir pan. Globos (rūpybos) išmokos pervedimo ir naudojimo tvarka aptariama su jaunuoliu. 
 10. Palydėjimo paslauga teikiama, iki paslaugos gavėjui sukaks 24 metai.
 11.  Likusiems be tėvų globos jaunuoliams nuo 16 m. iki 18 m. ir jaunuoliams nuo 18 m. iki 24 m, socialinės įtraukties koordinatorius ir individualios priežiūros darbuotojas palydėjimo paslaugą teikia socialinių paslaugų kataloge numatyta tvarka – pagal poreikį nustatant paslaugos teikimo valandų skaičių per parą/per savaitę.
12. Palydėjimo paslaugos procesą sudaro jaunuolio individualių poreikių, jo socialinės aplinkos ir galimų pagalbos šaltinių įvertinimas, SGP sudarymas, įgyvendinimas ar tikslinimas, koordinuojant bei nuolat vertinant teikiamas paslaugas bei kitą pagalbą, jaunuolio palaikymas ir situacijos pokyčio stebėjimas, paslaugos teikimo užbaigimas bei įvertinimas. 
13. Teikiamą palydėjimo paslaugą jaunuoliams sudaro 2 tarpusavyje susiję etapai: 
13.1. pasirengimo savarankiškam gyvenimui etapas;
13.2. perėjimo į savarankišką gyvenimą etapas.
14.  Pasirengimo savarankiškam gyvenimui etapo paslauga organizuojama 16–18 metų amžiaus jaunuoliams:
14.1. jaunuoliui, kuris yra globojamas (rūpinamas) socialinės globos įstaigos, palydėjimo paslauga su apgyvendinimu SGN, įsteigtuose ne socialinės globos įstaigos, kurios jaunuolis yra globojamas (rūpinamas), gali būti teikiama tik įvertinus jo savarankiškumo lygį, brandą ir gavus VVTAĮT teritorinio skyriaus sutikimą,
14.2. Paslaugų namų rekomendacija, kai jaunuolis gyvena globoje (rūpyboje) socialinės globos įstaigoje;
 14.3. atvejo vadybininko, dirbančio su socialinę riziką patiriančia šeima, rekomendacija, kai jaunuolis gyvena socialinę riziką patiriančioje šeimoje ar savarankiškai.
	15. Likus trims mėnesiams iki jaunuolio pilnametystės, organizuojamas SGP aptarimas, kuriame įvertinamas paslaugų teikimas, jų kokybė ir kartu su jaunuoliu aptariamas kitas palydėjimo paslaugos etapas.
	16. Jaunuolis, sulaukęs pilnametystės, turi galimybę gauti perėjimo į savarankišką gyvenimą etapo paslaugas. Jaunuoliui sutikus, organizuojamas palydėjimo paslaugos jaunuoliams teikimo aptarimas. Įvertinamos jaunuolio galimybės gyventi savarankiškai, numatomas tolimesnis palydėjimo paslaugų jaunuoliams teikimo turinys bei apimtys, tai pažymint jaunuolio SGP.  
[bookmark: _Hlk106113481]17. Perėjimo į savarankišką gyvenimą  tikslas – padėti jaunuoliui pasirengti savarankiškam gyvenimui ir užtikrinti jo poreikius, jei to padaryti nepavyko jaunuoliui esant globoje (rūpyboje) socialinės globos įstaigoje ar gyvenant socialinę riziką patiriančioje šeimoje ir toks poreikis numatytas SGP. Šiame etape yra teikiamos šios socialinės paslaugos: informavimas, konsultavimas, tarpininkavimas, psichosocialinės pagalbos organizavimas, kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, paslaugas ir mokant mokesčius, planuojant ir atliekant namų ruošos darbus ir pan.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, apgyvendinimas savarankiško gyvenimo namuose  ir kitos paslaugos, priklausomai nuo jaunuolio savarankiškumo lygio ir jo galimybių gyventi nuomojamame, nuosavame būste ar mokymo įstaigos bendrabutyje.
18. Perėjimo į savarankišką gyvenimą etapas – tai palydėjimo paslauga jaunuoliui, kai jis palieka socialinės globos įstaigą, socialinę riziką patiriančios šeimos namus ir pradeda gyventi savarankiškai. Šio etapo paslaugos organizuojamos 18–24 metų amžiaus tikslinės grupės jaunuoliams. 
19. Perėjimo į savarankišką gyvenimą etapas apima:
19.1. palydėjimo paslaugą jaunuoliams be apgyvendinimo; 
19.2. palydėjimo paslaugą jaunuoliams su apgyvendinimu. 
20. Perėjimo į savarankišką gyvenimą etapas be apgyvendinimo – tai etapas, kai jaunuolis, palikęs socialinės globos įstaigą ar savo šeimą, pradeda gyventi savarankiškai nuosavame ar nuomojamame būste, mokymo įstaigos bendrabutyje ar kitur, tačiau ne visi numatyti tikslai yra pasiekti arba SGP nebuvo sudarytas, ir jaunuolis pageidauja gauti palydėjimo paslaugą jaunuoliams, nes jam vis dar trūksta įgūdžių gyventi savarankiškai ir reikia palaikymo. Palydėjimo paslauga jaunuoliam teikiama, kol palydėjimo paslaugos jaunuoliams socialinės įtrauktiems koordinatorius kartu su jaunuoliu priima sprendimą dėl jaunuolio galimybės gyventi savarankiškai arba jaunuoliui pradedama teikti perėjimo į savarankišką gyvenimą etapą su apgyvendinimu.
21. Perėjimo į savarankišką gyvenimą etapo su apgyvendinimu tikslas – teikti socialinės priežiūros paslaugas jaunuoliams, kurie dėl įvairių priežasčių negali ar nepajėgia savarankiškai gyventi savame ar kitame būste (nuomojamame būste, tėvų, artimųjų namuose ar kitur), neturintiems nuolatinės gyvenamosios vietos, atsidūrusiems krizinėje situacijoje, neturintiems reikiamų socialinių įgūdžių savarankiškam gyvenimui.
22. Perėjimo į savarankišką gyvenimą su apgyvendinimu gali būti teikiama 16–24 metų amžiaus jaunuoliams, gyvenusiems socialinės globos namuose, šeiminiuose namuose, o gyvenusiems šeimose patiriančiose socialinę riziką 18–24 metų amžiaus. Palydėjimo paslauga jaunuoliams teikiama nuo jaunuolio apgyvendinimo dienos ir tęsiama, kol jaunuolis pradeda gyventi savarankiškai, atsisako teikiamų paslaugų arba nusprendžia dalyvauti perėjimo į savarankišką gyvenimą etape be apgyvendinimo paslaugos.  
23. Perėjimo į savarankišką gyvenimą etapo su apgyvendinimu turinį sudaro šios socialinės paslaugos: informavimas, konsultavimas, bendravimas, tarpininkavimas, psichologinės ir psichoterapinės pagalbos organizavimas, kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, paslaugas ir mokant mokesčius, planuojant ir atliekant namų ruošos darbus ir pan.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, apgyvendinimas savarankiško gyvenimo namuose  ir kitos paslaugos.

IV SKYRIUS
PALYDĖJIMO PASLAUGOS ORGANIZAVIMAS 

24. Palydėjimo paslauga teikiama Kupiškio rajono savivaldybėje gyvenamąją vietą deklaravusiems jaunuoliams.
25. Dėl palydėjimo paslaugos skyrimo raštišku prašymu tiesiogiai, paštu ar elektroniniu būdu, jeigu valstybės elektroninės valdžios sistemoje teikiama tokios rūšies elektroninė paslauga, pareiškėjas kreipiasi į Savivaldybės administracijos Socialinės paramos skyrių (toliau – Socialinės paramos skyrius):
25.1. Paslaugų namai;
25.2.  atvejo vadybininkas, dirbantis su socialinę riziką patiriančiomis šeimomis, kuriose nėra užtikrinamas jaunuolių savarankiškumo ugdymas;
25.3. jaunuolis, kuris norėtų tokią paslaugą gauti.
26. Besikreipiantieji dėl palydėjimo paslaugos jaunuoliams, pagal poreikį kartu su prašymu pateikia:
26.1. užpildytą Prašymo – paraiškos socialinėms paslaugoms gauti SP-8 formą (toliau – Prašymas), patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“;
26.2. asmens tapatybę patvirtinantį dokumentą arba teisės aktų nustatyta tvarka patvirtintą jo kopiją. Asmeniui pačiam kreipiantis tiesiogiai, pateikiamas asmens tapatybę patvirtinantis dokumentas. Įsitikinus asmens tapatybe, dokumentas grąžinamas jį pateikusiam asmeniui, asmens tapatybę patvirtinančio dokumento kopija nedaroma. Asmeniui kreipiantis paštu, teikiama teisės aktų nustatyta tvarka patvirtinta asmens tapatybę patvirtinančio dokumento kopija. Asmuo, pateikdamas Prašymą elektroniniu būdu, patvirtina savo tapatybę naudodamasis Valstybės informacinių išteklių sąveikumo platforma (VIISP). Paslaugų gavėjams suteikiama galimybė prisijungti naudojantis elektroniniu parašu (asmens tapatybės kortele, valstybės tarnautojo pažymėjimu ar kitomis elektroninio identifikavimo priemonėmis) ir (ar) elektroninės bankininkystės sistemomis; 
26.3. pažymą apie gyvenamąją vietą arba teisės aktų nustatyta tvarka patvirtintą jos kopiją, o jei asmuo nėra deklaravęs gyvenamosios vietos ir nėra įrašytas į gyvenamosios vietos neturinčių asmenų apskaitą, pagal galimybes pateikia dokumentų, įrodančių, kad jis gyvena Savivaldybėje (pvz., joje turi nekilnojamąjį turtą, moka mokesčius už jį, turi viešajame registre įregistruotą nuomos sutartį ir pan.), kopijas, jei tokios informacijos nėra valstybės registruose (kadastruose), žinybiniuose registruose, valstybės informacinėse sistemose;
26.4. duomenis apie asmeniui nustatytus specialiuosius poreikius, neįgalumo, darbingumo ar specialiųjų poreikių lygius bei rekomendacijas dėl pagalbos poreikio;
26.5. medicinos dokumentų išrašą (F 027/a), jeigu nebuvo teikiamos paslaugos institucijoje;
26.6. informaciją apie asmens (šeimos) pajamas, išskyrus informaciją, kurią Savivaldybė gauna pagal duomenų teikimo sutartis;
26.7. kitus pagal poreikį dokumentus (darbo sutartis, pažyma iš mokymosi įstaigos ir kt.);
26.8. Paslaugų namų raštą Socialinės paramos skyriui apie jaunuolio kreipimąsi dėl palydėjimo paslaugos jaunuoliams ir prašymą Savivaldybei priimti sprendimą dėl paslaugos teikimo. 
27. Pateikus prašymą gauti palydėjimo paslaugą jaunuoliui, gyvenusiam Paslaugų namų šeiminių namų padalinyje socialinis darbuotojas, o jaunuoliui gyvenusiam šeimoje patiriančioje socialinę riziką, atvejo vadybininkas įvertina palydėjimo paslaugos poreikį konkrečiam jaunuoliui užpildydamas Asmens (šeimos) socialinių paslaugų poreikio vertinimą, patvirtintą Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Asmens (šeimos) socialinių paslaugų poreikio nustatymo, skyrimo ir organizavimo tvarkos aprašo, Senyvo amžiaus asmens bei suaugusio asmens su negalia socialinės globos poreikio nustatymo metodikos ir Socialinės globos poreikio vaikui su negalia nustatymo metodikos patvirtinimo“. Taip pat užpildo duomenų apie asmens ir jo šeimos narių veiklos pobūdį ir socialinę padėtį (SP-2 forma) ir šeimos (bendrai gyvenančių asmenų) duomenų socialinei paramai gauti (SP-1 forma).
28. Esant krizinei situacijai, jaunuolis ar jaunuolį atstovaujantis asmuo gali kreiptis į SGN nedelsiant dėl palydėjimo paslaugos teikimo:
28.1. esant krizinei situacijai Tvarkos aprašo 26.1. – 26.8. papunkčiuose nurodyti dokumentai pateikiami per 10 darbo dienų.
29. Socialinės paramos skyrius, gavęs prašymą, ne vėliau kaip kitą darbo dieną, elektroniniu paštu kreipiasi į SGN dėl asmens (šeimos) socialinių paslaugų poreikio vertinimo. 
30. Socialinės įtraukties koordinatorius bendradarbiaudamas su kitomis įstaigomis ar (ir) institucijomis per 10 darbo dienų nuo prašymo gavimo dienos įvertina palydėjimo paslaugos poreikį konkrečiam jaunuoliui užpildydamas Asmens (šeimos) socialinių paslaugų poreikio vertinimą, patvirtintą Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Asmens (šeimos) socialinių paslaugų poreikio nustatymo, skyrimo ir organizavimo tvarkos aprašo, Senyvo amžiaus asmens bei suaugusio asmens su negalia socialinės globos poreikio nustatymo metodikos ir Socialinės globos poreikio vaikui su negalia nustatymo metodikos patvirtinimo“ ir pateikia Socialinės paramos skyriui.
31. Sprendimą dėl palydėjimo paslaugos skyrimo ar nutraukimo (toliau – Sprendimas), kurio forma SP-9 patvirtinta Lietuvos Respublikos socialinės apsaugos ir darbo ministro 2005 m. birželio 27 d. Nr. A1-183 įsakymu Nr. „Dėl kai kurių socialinei paramai gauti reikalingų formų patvirtinimo“, priima Savivaldybės administracijos direktoriaus įgaliotas darbuotojas.
32. Socialinės paramos skyriaus atsakingas specialistas Sprendimo dėl paslaugos skyrimo ar nutraukimo patvirtintą kopiją ir kitų dokumentų kopijas pagal poreikį per 3 darbo dienas nuo Sprendimo priėmimo dienos pateikia SGN.
33. Paslaugų namų administracija arba SGN socialinės įtraukties koordinatorius supažindina jaunuolį bei jo įstatyminius atstovus su Sprendimu.
34. Palydėjimo paslaugą jaunuoliams organizuoja SGN socialinės įtraukties koordinatorius.
35. Socialinės įtraukties koordinatorius, gavęs dokumentus, sudaro paslaugų gavėjo bylą, kuri yra saugoma SGN. 
36. Palydėjimo paslauga pradedama teikti per 3 darbo dienas nuo paslaugų teikimo sutarties (toliau – Sutartis) pasirašymo dienos, kurioje nustatomas paslaugos teikimo sąlygos, terminas, mokėjimo už socialines paslaugas dydis ir tvarka, šalių teisės ir pareigos bei sutarties nutraukimo sąlygos.
37. Sutarties formą tvirtina Paslaugų namų direktorius (toliau – Direktorius). 
38.  Prieš pasirašant Sutartį, jaunuolį ir (ar) jo atstovą pagal įstatymą supažindina su jaunuolio pareigomis ir teisėmis, nurodytomis SGN vidaus tvarkos taisyklėse. 
39. Sutartis sudaroma ne ilgesniam terminui, nei iki jaunuoliui sukaks 24 metai; 	
40. Sutartį su nepilnamečiu jaunuoliu pasirašo jaunuolis, jo atstovas pagal įstatymą ir Savarankiško gyvenimo namų direktorius ar jo įgaliotas darbuotojas.
41. Sutartį su jaunuoliu, kuriam sukako 18 metų, pasirašo jaunuolis ir Direktorius ar jo įgaliotas darbuotojas. Sutarties sudarymui jaunuolis turi mokytis, dirbti arba registruotas Užimtumo tarnyboje.
42. Atvykus į SGN, kiekvienas jaunuolis pasirašytinai supažindinami su vidaus tvarkos taisyklėmis, priešgaisrinės saugos ir elektros saugos reikalavimais bei kitais saugų gyvenimą SGN reglamentuojančiais dokumentais.
	43. Socialinės įtraukties koordinatorius, priėmęs jaunuolį į SGN, organizuoja jo (jos) registravimą ir pildo jaunuolio įregistravimo anketą (1 priedas), kurioje fiksuojami pagrindiniai duomenys apie jaunuolį jo (jos) socialinę situaciją.
		44. Išduodant inventorių, pildomas išduoto inventoriaus sąrašas (2 priedas), kuriame fiksuojamas perduotų priemonių kiekis, už kurį jaunuolis pasirašo. Jaunuoliui gali būti išduodama patalynė, rankšluosčiai, lovų užtiesalai, stalinė lempa ir kitos buityje reikalingos priemonės.
	45. Socialinės įtraukties koordinatorius, įvertinęs jaunuolio socialinę situaciją, poreikius ir rizikos veiksnius, bendradarbiaudamas su jaunuoliu, skatindamas jo (jos) aktyvų įsitraukimą ir atsakomybę už pokyčius, ne vėliau kaip per 10 darbo dienų nuo jaunuolio atvykimo į SGN sudaro individualų savarankiško gyvenimo planą (3 priedas), kuriame numatomi pagalbos tikslai, uždaviniai, priemonės ir jų įgyvendinimo terminai. Individualus savarankiško gyvenimo planą reguliariai peržiūrimas ir, esant poreikiui, tikslinamas atsižvelgiant į pasiektus rezultatus ar pasikeitusią situaciją, bet ne rečiau kaip kas 6 mėnesius nuo paslaugų teikimo pradžios.
	46. Socialinės įtraukties koordinatorius, teikdamas socialines paslaugas jaunuoliui, nuosekliai fiksuoja darbo eigą, pildydamas darbo su jaunuoliu eigos aprašymą (4 priedas). Šiame dokumente registruojama suteikta pagalba, taikytos socialinio darbo priemonės, situacijos pokyčiai, pasiekti rezultatai bei kita su pagalbos procesu susijusi informacija. Darbo su jaunuoliu eigos aprašymas pildomas nuolat, užtikrinant informacijos išsamumą, tikslumą ir tęstinumą.
	47. Jaunuolis kartu su socialinės įtraukties koordinatoriumi ar individualios priežiūros darbuotoju, dirbančiu SGN, planuoja jam reikalingus pirkinius, kasdienes bei būtinąsias išlaidas. Esant poreikiui ir gavus jaunuolio sutikimą, socialinės įtraukties koordinatorius padeda jaunuoliui racionaliai paskirstyti jo gaunamas pinigines lėšas, numatant prioritetines išlaidas (maistui, higienos priemonėms, drabužiams, transportui, ugdymo ar kitoms būtinoms reikmėms). Susitarimai dėl piniginių lėšų paskirstymo ir naudojimo tvarkos, taip pat informacija apie pirkiniams išleistą piniginių lėšų sumą bei likusį piniginių lėšų likutį, fiksuojami susitarime dėl piniginių lėšų paskirstymo (5 priedas).
	48. Pasibaigus arba nutraukus palydėjimo paslaugų teikimą jaunuoliui SGN, socialinės įtraukties koordinatorius užpildo jaunuolio išregistravimo anketą (6 priedas), kurioje fiksuojama paslaugų teikimo pabaiga, išvykimo aplinkybės bei kita su paslaugų nutraukimu susijusi informacija.
	49. Socialinės įtraukties koordinatorius, teikdamas socialines paslaugas jaunuoliui, pildo teikiamų paslaugų suvestinę (7 priedas), kurioje sistemingai fiksuoja per ataskaitinį laikotarpį suteiktas socialines paslaugas. Suvestinė pildoma ir pateikiama iki kiekvieno mėnesio 5 darbo dienos už praėjusį mėnesį, užtikrinant duomenų tikslumą, išsamumą ir panaudojimą paslaugų apskaitai, analizei bei veiklos vertinimui.
	50. Socialinės įtraukties koordinatorius, teikdamas socialines paslaugas jaunuoliui, rengia metinę suteiktų socialinių paslaugų ataskaitą (8 priedas), kurioje apibendrina per ataskaitinį laikotarpį suteiktas paslaugas, jų apimtį, pobūdį, pasiektus rezultatus ir kitas reikšmingas aplinkybes. Parengta ataskaita pateikiama Paslaugų namų administracijai iki einamųjų metų sausio 15 dienos už praėjusius kalendorinius metus, užtikrinant duomenų tikslumą, išsamumą ir panaudojimą veiklos analizei bei planavimui.
51. Jaunuolis, kuriam teikiama palydėjimo paslauga, turi atitikti šias sąlygas:  
51.1. mokosi bendrojo lavinimo, profesinėje, specialiojoje, aukštesniojoje mokykloje, universitete ar kito tipo mokymo įstaigoje ir (arba) dirba arba atlieka aktyvius veiksmus, rodančius jo ketinimą mokytis ar dirbti, t. y. per vieną mėnesį nuo palydėjimo paslaugos teikimo pradžios pateikia švietimo įstaigai prašymą mokytis arba pradeda mokytis ar dirbti, arba užsiregistruoja Užimtumo tarnyboje ir pan.; 
51.2. laikosi Paslaugų namų nustatytų vidaus tvarkos taisyklių ir dalyvauja šios įstaigos veiklose, susijusiose su palydėjimo paslaugos teikimu;
51.3. dalyvauja rengiant, įgyvendinant ir peržiūrint jo SGP, bendrauja su socialinės įtraukties koordinatoriumi, kad būtų sėkmingai nustatyti ir įgyvendinti jaunuoliui teikiamos palydėjimo paslaugos tikslai; 
51.4. gaunantis palydėjimo paslaugą su apgyvendinimu SGN, iš savo pajamų tenkina asmeninius poreikius (perka maisto produktus ar kitas būtiniausias prekes).  
52. Didžiausią leistiną jaunuolių, gaunančių palydėjimo paslaugą su apgyvendinimu SGN, nustato akreditaciją vykdantis Socialinės paramos skyrius.
53. Esant Sprendimui skirti palydėjimo paslaugą jaunuoliui, tačiau tuo metu įstaigai negalint teikti paslaugos, jaunuolis pagal sprendimo gavimo datą įrašomas į Socialinės paramos skyriaus esančią eilę paslaugoms gauti. 
54. Vyresnis kaip 18 metų amžiaus jaunuolis gaunantis palydėjimo paslaugą su apgyvendinimu, iš SGN gali išvykti laikinai, bet ne ilgiau kaip 3 mėnesiams. Išvykimo terminas ir sąlygos įforminamos raštu.
55. Jaunuoliui sulaukusiam 18 metų amžiaus palydėjimo paslaugos teikimas  sustabdomas šiais atvejais:
55.1. asmens rašytiniu prašymu;              
55.2. pasikeitus aplinkybėms, turinčioms įtakos jaunuolio socialinių paslaugų poreikiui tenkinti;
55.3. kitais šiame Tvarkos apraše numatytais atvejais.
56. Palydėjimo paslaugos teikimas jaunuoliui nutraukiamas šiais atvejais:
56.1. socialinės įtraukties koordinatorius kartu su jaunuoliu priima sprendimą, kad jaunuolis jau sugeba integruotis bendruomenėje ir palydėjimo paslaugos teikimas jam nebereikalingas; 
56.2. jaunuolis arba jo atstovas pagal įstatymą tiesiogiai, elektroniniu paštu ar paštu pateikia SGN prašymą nutraukti palydėjimo paslaugą;
56.3. socialinės įtraukties koordinatorius vieną mėnesį įvairiomis priemonėmis negali susisiekti su jaunuoliu dėl nuo jaunuolio priklausančių priežasčių; 
56.4. jaunuolis, kuris nesimoko, nedirba, per vieną mėnesį nuo palydėjimo paslaugos teikimo pradžios ar kitų aplinkybių pasikeitimo pradžios nepradeda mokytis ar dirbti arba neatlieka aktyvių veiksmų, rodančių jaunuolio ketinimą mokytis ar dirbti, t. y. per vieną mėnesį nuo pasikeitusių aplinkybių nepateikia švietimo įstaigai prašymo mokytis arba nepradeda mokytis ar dirbti, arba neužsiregistruoja Užimtumo tarnyboje ir pan., išskyrus nenumatytas aplinkybes (liga, nustatytas neįgalumas, patirtos fizinės ir psichologinės traumos, kiti nenumatyti atvejai).
56.5. jaunuoliui buvo tris kartus surašyti įspėjimai dėl šiurkščių vidaus tvarkos taisyklių pažeidimų.
57. Palydėjimo paslaugos teikimo pradžia bei paslaugos sustabdymas ar nutraukimas įforminamas Direktoriaus įsakymu.

V SKYRIUS
PALYDĖJIMO PASLAUGOS FINANSAVIMAS IR MOKĖJIMO TVARKA UŽ PASLAUGŲ TEIKIMĄ

58. Palydėjimo paslauga finansuojama iš Kupiškio rajono savivaldybės biudžeto lėšų, skirtų socialinėms paslaugoms finansuoti, ir iš valstybės biudžeto specialių tikslinių dotacijų savivaldybių biudžetams, skirtų globos (rūpybos) išmokoms, išmokoms vaikams mokėti, socialinei paramai mokiniams teikti.
59. Palydėjimo paslauga be apgyvendinimo jaunuoliams teikiama nemokamai.
60. Mokėjimo už trumpiau nei vieną kalendorinį mėnesį teikiamą apgyvendinimo paslaugą dydis nustatomas proporcingai teikiamų paslaugų dienų skaičiui per mėnesį:
60.1. kai jaunuolis mokosi ir gyvena ugdymo įstaigos bendrabutyje, mokestis apskaičiuojamas proporcingai teikiamos apgyvendinimo paslaugos SGN  dienų skaičiui. 
60.2. laikinai išvykstant svečiuotis, dirbti, į gydymo įstaigą ir pan., jaunuolis raštu pateikia prašymą, kuriame nurodo išvykimo laikotarpį, už kurį mokestis netaikomas.
[bookmark: _Hlk98144166]61. Apskaičiuojant mokėjimo už palydėjimo paslaugą su apgyvendinimu sumą per mėnesį vadovaujamasi mokėjimo už socialines paslaugas tvarkos aprašo aktualia redakcija, patvirtinta Kupiškio rajono savivaldybės tarybos sprendimu.
62. Jaunuolio ir įstaigos teisės ir pareigos, susijusios su asmens mokėjimu už paslaugas, nustatomos rašytine sutartimi, kurioje nustatyta asmens mokėjimo už socialines paslaugas tvarka. 
63. Jaunuolis už suteiktas socialines paslaugas sąskaitoje nurodytą pinigų sumą sumoka iki kito mėnesio 25 dienos.


VI SKYRIUS 
BAIGIAMOSIOS NUOSTATOS

64. Jaunuolis ar jo įstatyminis atstovas privalo teikti darbuotojams informaciją, susijusią su jaunuolio socialinių paslaugų poreikio vertinimu. Jaunuolis ar įstatyminis atstovas atsako už pateikiamų vertinti duomenų tikrumą bei informacijos teisingumą.
65. SGN yra atsakingi už teikiamų paslaugų kokybę, jų koordinavimą.
66. Už teisingą dokumentų apskaitą atsako SGN socialinės įtraukties koordinatorius.
67. Socialinės paramos skyrius vykdo SGN, teikiamos palydėjimo paslaugos jaunuoliams kokybės kontrolę ir priežiūrą. 
68. Jaunuolis turi teisę į informacijos ir dokumentų apie asmenį konfidencialumą.
69. Dokumentai (įskaitant dokumentus, kuriuose yra asmens duomenų) saugomi Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais. 
70. Tvarkos aprašas skelbiamas Paslaugų namų internetinėje svetainėje adresu https://socialiniupaslaugunamai.lt/ .
71. Palydėjimo paslaugos jaunuoliams gavėjų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kituose teisės aktuose, susijusiuose su asmens duomenų tvarkymu ir apsauga, įtvirtintais asmens duomenų tvarkymo reikalavimais.

 __________________________
